horeunge
Horeunge er et gammelt bogtrykkerudtryk. Når et tekstafsnits afsluttende linje er sat som første linje på en bogside, kaldes det en horeunge. Når derimod den første linje i et afsnit optræder sidst på en side, kaldes det en fransk horeunge.
Typografisk tradition forbyder begge slags i løbende tekst. Den franske anses dog ikke for helt så kritisabel, og i moderne elektronisk styret bogproduktion vil det normalt kræve manuel indgriben i satsen at regulere samtidigt for begge slags horeunger, uden at der sker små ændringer i tekstens layout. Det vil fordyre produktionen af almindelige bøger en smule, så i stedet forlader trykkerierne sig på automatiske reguleringsprogrammer.
Vi kan i dag som læsere kun forvente horeunger undgået i bøger, der er produceret med en ambition om at være særlig godt bogarbejde.